The Artist
The Artist ass e franséisch-US-amerikanesch-belsche schwaarzwäisse Stommfilm vum Michel Hazanavicius, deen och d'Dréibuch geschriwwen huet. En ass den 12. Oktober 2011 a Frankräich an de Kinoen ugelaf.

Wourëms geet et am Film? 
De Film, deen um Enn vun den 1920er Joren zu Hollywood spillt, erzielt den Niddergang vun engem Stommfilmstar, dem George Valentine (Jean Dujardin), wéi den Tounfilm bis agefouert gouf, a parallel dozou den Opstig vun enger Dänzerin, der Peppy Miller (Bérénice Bejo), zu engem Hollywoodstar, a wéi sech hir 2 Weeër kräizen...

Iwwer de Film 
De Film ass en Hommage un d'Stommfilm-Ära zu Hollywood, souwuel vun der Geschicht hier, wéi och vun der Form: De Film ass selwer a Schwaarzwäiss, am Stommfilmformat 1.25: 1 gedréint, an et gëtt sou gutt e wéi keen natierlechen Toun, just Musek, déi de Film ënnermoolt, a geleeëntlech en Tëschentitel.

De Film ass meeschtens e gellege Succès bei der Kritik, an huet eng jett Präisser an Auszeechnunge kritt: Interpretatiounspräis um Festival vu Cannes 2011, ë. a. 3 Golden Globes (bescht Comédie, beschte Schauspiller, bescht Musek), 7 BAFTA-Awards (wourënner Beschte Film, bescht männlech Haaptroll, bescht Kamera, bescht Dréibuch) 6 Césaren (dorënner beschte Film, bescht Regie a bescht Schauspillerin) a 5 Oscaren (dorënner dee fir de beschte Film an déi bescht männlech Haaptroll).

Um Spaweck 

Franséisch Filmer
Franséisch Schwaarz-Wäiss-Filmer
Belsch Filmer
Belsch Schwaarz-Wäiss-Filmer
US-amerikanesch Filmer
US-amerikanesch Schwaarz-Wäiss-Filmer
César fir de beschte Film‎
Oscar fir de beschte Film
Filmer 2011
Filmer vum Michel Hazanavicius
Filmer mat engem Oscar fir déi bescht Filmmusek
Filmer mat engem Oscar fir de beschte Costumedesign
Film mat engem César fir déi bescht Schauspillerin
Filmer mat engem César fir déi bescht Dekoren